Greta Gerwig
Greta Gervig (angl. Greta Gerwig, g. 1983 m. rugpjūčio 4 d.) – JAV aktorė, scenaristė ir režisierė. Karjeros pradžioje, 2006–2009 m., ji vaidino keliuose Joe Swanberg filmuose, prie kai kurių iš jų prisidėjo kaip scenarijaus bendraautorė arba režisierė, įskaitant „Hannah Takes the Stairs“ (2007 m.) ir „Naktys ir savaitgaliai“ (2008 m.). G. Gerwig kartu su partneriu Noah Baumbach sukūrė keletą filmų, tarp jų „Grynbergas“ (2010 m.), „Frances Ha“ (2012 m.), už kurį buvo nominuota „Auksiniam gaubliui", „Panelė Amerika“ (2015 m.) ir „Baltas triukšmas“ (2022 m.). Ji taip pat vaidino filmuose „Į Romą su meile“ (2012 m.), „Megės planas“ (2015 m.), „Džeki“ (2016 m.), „XX amžiaus moterys" (2016 m.) ir „Šunų sala“ (2018 m.). Kaip savarankiška režisierė Gerwig parašė scenarijų ir režisavo filmus „Boružėlė“ (2017 m.) ir „Mažosios moterys“ (2019 m.), kurie buvo nominuoti „Oskarui“ už geriausią metų filmą. Už pirmąjį filmą ji taip pat buvo nominuota „Oskarui“ už geriausią režisūrą ir geriausią originalų scenarijų, o už antrąjį – už geriausią adaptuotą scenarijų. 2018 m. režisierė įtraukta į kasmetinį „Time“ sudaromą 100 įtakingiausių pasaulio žmonių sąrašą. Kitas jos režisuotas filmas – fantastinė komedija „Barbė“ (2023 m.), kurio scenarijų ji parašė kartu su N. Baumbach, tapo pirmuoju savarankišku moters režisierės filmu, kurio pajamos visame pasaulyje viršijo 1 mlrd. dolerių.